મંત્રીએ રાવણને પૂછ્યું, ‘જુઓ, આ બરાબર આપની લંકાની નકલ છે ને ?’ રાવણે તેની અદ્ભુત કારીગરી જોઈને કહ્યું, ‘ઠીક છે, શું આ બતાવવા તેં અમને અહીં બોલાવ્યા હતા ?’ મંત્રીએ કહ્યું, ‘નહીં, નહીં. આ લંકા દ્વારા આપને હું એક કૌતુક બતાવવા માગું છું. જુઓ લંકાનો કોટ, દરવાજા, ઘુમ્મટ વગેરે જેવાં ને તેવાં બરાબર છે ને ?’ રાવણે કહ્યું, ‘દેખાય છે.’ મંત્રીએ કહ્યું, ‘મારી રચેલી લંકાના પૂર્વદ્વારના કોટને કહું છું કે રાજા ચક્રવેણની આણ દઈ નીચે પાડું છું. તેની સાથે જ આપની લંકાના પૂર્વદ્વારના કોટને નીચે પડતો જોશો.’ મંત્રીએ તેમ કર્યું. રાવણને પોતાની લંકાના પૂર્વ દરવાજાનો કોટ તૂટી પડતો દેખાયો. આ જોઈ રાવણને ખૂબ જ આશ્ર્ચર્ય થયું. મંત્રીએ આ પ્રમાણે રાવણે લંકાના કોટની ચારેબાજુની દીવાલો પડતી જોઈ. રાવણને મંદોદરીના પક્ષીઓના ચણ ચણવાની ઘટના યાદ આવી, મંત્રીએ કહ્યું, ‘જો આપ મારા સમ્રાટની આજ્ઞા નહીં માનો તો તેમને આપની સાથે યુદ્ધમાં ઊતરવું નહીં પડે પણ હું એકલો જ આપની લંકાનો નાશ કરી દઈશ.’ રાવણ ભયભીત થયો. જો આમ જ થશે તો અનર્થ થશે, તેમ વિચારી મંત્રીને સવા મણ સોનું આપી પોતે સમ્રાટ ચક્રવેણનો શરણાર્થી હોય તેવા ભાવથી દૂતને વિદાય આપી.